Trokke brand in Vosman(Foto: Verskaf) Die polisie in eMalahleni (Witbank) is op hoë gereedheid geplaas nadat voertuie vroeër vandeesweek in Vosman deur lede van die gemeenskap aan die brand gesteek is. Die onrus spruit glo uit ontevredenheid oor ŉ voortslepende kragonderbreking in die gebied. Kol. Donald Mdhluli, polisiewoordvoerder, sê vier vragmotors en twee bakkies het Woensdagaand op die N4 naby die voorstad uitgebrand. “Talle ander voertuie is glo ook beskadig toe sommige gemeenskapslede die verbygaande voertuie met klippe bestook het.” Volgens Mdhluli het die gemeenskap na die snelweg opgeruk om hul woede te kenne te gee nadat daar glo al geruime tyd nie krag in gebiede soos Sangweni en Vosman is nie. Die eMalahleni- plaaslike munisipaliteit het in ŉ kort verklaring gesê ŉ kabelfout by een van die substasies is dieselfde oggend om 10:30 opgemerk. Daar is later vasgestel dat van die kragkabels gesteel is, maar dat die fout in ŉ ontoeganklike gebied in die substasie was. Die munisipaliteit kon egter om 22:00 daarin slaag om van die kabels te vervang. “Die kabels is tydens beurtkrag vervang en gevolglik kon die elektriese toevoerstelsel nie in gebruik geneem word om te toets en seker te maak dat alles gereed is om aan te skakel nie,” het Conny Nkalitshana, burgemeester van eMalahleni, gesê. “Die onrus het dit boonop ook vir ons span moeilik gemaak om die toetsing te voltooi en die elektrisiteit aan te skakel.” Hoewel van die gebiede se kragtoevoer al herstel is, is ŉ groot deel van Vosman, oftewel KwaGuqa, teen Vrydagoggend steeds sonder krag. ŉ Saak van openbare geweld word intussen deur die polisie ondersoek, asook die opsetlike beskadiging van eiendom. “Niemand is tot dusver in hegtenis geneem nie, maar die openbare orde-polisie (POP) behou steeds hul teenwoordigheid in die gebied,” sê hy. Lt.genl. Semakaleng Daphney Manamela, provinsiale polisiekommissaris in Mpumalanga, het ŉ beroep op lede van die gemeenskap gedoen om nie geweld te gebruik om hul besware te kenne te gee nie. “Hoewel dit elkeen se reg is om te betoog, moet dit steeds binne die bepalings van die wet gedoen word.”